ความสัมพันธ์เนโท–สวีเดน

ประเทศสวีเดนเป็นสมาชิกองค์การสนธิสัญญาแอตแลนติกเหนือ (เนโท) ตั้งแต่วันที่ 7 มีนาคม ค.ศ. 2024 
สวีเดนกับเนโทแบ่งปันข้อมูลและดำเนินการฝึกซ้อมร่วมเป็นประจำก่อนเข้าร่วม และสวีเดนให้ความร่วมมือในการปฏิบัติการรักษาสันติภาพมาตั้งแต่ ค.ศ. 1995 เมื่อทางประเทศส่งกองพันเข้าในกองกำลังรักษาสันติภาพที่เนโทเป็นผู้นำในบอสเนียและเฮอร์เซโกวีนา สวีเดนเข้าร่วมหุ้นส่วนเพื่อสันติภาพในวันที่ 9 พฤษภาคม ค.ศ. 1994
ในอดีต มีประชากรสวีเดนเพียงส่วนน้อยเท่านั้นที่เห็นชอบในการเข้าเป็นสมาชิกเนโท แต่ความเห็นส่วนใหญ่เปลี่ยนไปหลังการรุกรานยูเครนโดยรัสเซียในเดือนกุมภาพันธ์ ค.ศ. 2022 และสวีเดนกับฟินแลนด์สมัครเข้าร่วมองค์การในเดือนพฤษภาคม ค.ศ. 2022 ต่อมาในเดือนกรกฎาคม ค.ศ. 2022 ทางเนโทได้ลงนามพิธีสารภาคยานุวัติสำหรับสวีเดนในการเข้าร่วม จนกระทั่งปลายเดือนกันยายน ค.ศ. 2022 ชาติสมาชิกเนโททั้งหมดให้การรับรองสวีเดน ยกเว้นตุรกีและฮังการี โดยทางตุรกีให้การรับรองในวันที่ 26 มกราคม ค.ศ. 2024 ตามมาด้วยฮังการีในวันที่ 7 มีนาคม ค.ศ. 2024 ทำให้สวีเดนกลายเป็นรัฐสมาชิกเนโทอย่างเป็นทางการในวันที่ 7 มีนาคม ค.ศ. 2024
ประวัติ.
ภูมิหลัง: ความเป็นกลางสวีเดน.
หลังสงครามนโปเลียน.
เมื่อเสียดินแดนจำนวนมากให้แก่รัสเซียในช่วงสงครามนโปเลียนเมื่อ ค.ศ. 1812 สวีเดนจึงใช้นโยบายความเป็นกลาง โดยสวีเดนไม่ได้ประกาศสงครามอย่างเป็นทางการตั้งแต่ ค.ศ. 1814 และยังเป็นประเทศที่เป็นกลางแม้แต่ในช่วงสงครามโลกครั้งที่หนึ่งถึงสงครามโลกครั้งที่สอง
ก่อนเข้าเป็นสมาชิก (ค.ศ. 1949–2022).
ค.ศ. 1949–1991: ช่วงสงครามเย็น.
เมื่อมีการจัดตั้งเนโทใน ค.ศ. 1949 ประเทศสวีเดนเลือกที่จะไม่เข้าร่วม โดยประกาศนโยบายความมั่นคงที่ไม่ฝักใฝ่ฝ่ายใดในสันติภาพและความเป็นกลางในสงคราม สวีเดนยังคงนโยบายความเป็นกลางในช่วงสงครามเย็น คอร์ล ปิลด์ อดีตนายกรัฐมนตรีสวีเดน กล่าวว่านโยบายนี้เป็นการตอบสนองต่อความกลัวว่า ถ้าสวีเดนเข้าร่วมเนโท สหภาพโซเวียตอาจตอบสนองด้วยการรุกรานประเทศฟินแลนด์ ประเทศเพื่อนบ้านที่สวีเดนยังคงความสัมพันธ์อย่างใกล้ชิด
ค.ศ. 1991–1995: หลังสงครามเย็น.
หลังสงครามเย็นสิ้นสุดลง จึงเริ่มมีการอภิปรายเกี่ยวกับคำถามการเป็นสมาชิกเนโทของสวีเดน สวีเดนเข้าร่วมหุ้นส่วนเพื่อสันติภาพของเนโทในวันที่ 9 พฤษภาคม ค.ศ. 1994
ผลโพล.
การสนับสนุนความเป็นสมาชิกเนโทของสวีเดนเพิ่มขึ้นในช่วง ค.ศ. 2012 ถึง 2015 เมื่อทาง SOM Institute แสดงผลว่ามีผู้สนับสนุนเพิ่มขึ้นจาก 17% ไปเป็น 31% เหตุการณ์อย่างการผนวกไครเมียและรายงานกิจกรรมเรือดำน้ำของรัสเซียใน ค.ศ. 2014 เช่นเดียวกันกับรายงานใน ค.ศ. 2013 ที่ว่าสวีเดนสามารถต้านได้เพียงสัปดาห์เดียวหากถูกโจมตี เป็นส่วนที่ทำให้มีเสียงสนับสนุนเพิ่มขึ้น ในเดือนตุลาคม ค.ศ. 2014 โพลความเห็นเผยให้เห็นชาวสวีเดนเห็นชอบในการเป็นสมาชิกเนโท (37%) มากกว่าคัดค้าน (36%) เป็นครั้งแรก
การจัดทำโพลทั่วไปของ Ipsos บันทึกจำนวนผู้คัดค้านการเป็นสมาชิกลดลงจาก 56% ในเดือนเมษายน ค.ศ. 2015 เหลือที่ 35% ในเดือนธันวาคม ค.ศ. 2020 ซึ่งมีการแบ่งสามตัวแปร โดยเลือกเป็นสมาชิก 33% และไม่ตัดสินใจ 32% จำนวนที่ลดลงส่วนใหญ่มีผลจากจำนวนผู้ที่โหวตไม่ตัดสินใจมากขึ้น เนื่องจากสัดส่วนผู้สนับสนุนการเป็นสมาชิกเนโทส่วนใหญ่คงที่ตั้งแต่ ค.ศ. 2014 ผลโพลโดย Sifo ในเดือนมิถุนายน ค.ศ. 2016 พบว่ามีชาวสวีเดนคัดค้านการเป็นสมาชิกมากกว่าสนับสนุน ในขณะที่โพลในเดือนพฤษภาคม ค.ศ. 2017 โดย Pew แสดงให้เห็นว่ามีผู้สนับสนุนถึง 48% และในเดือนพฤศจิกายน ค.ศ. 2020 มีชาวสวีเดนมองเนโทในแง่บวกถึง 65% ซึ่งถือเป็นจำนวนร้อยละที่สูงที่สุดเท่าที่มีการลงโพลสมาชิกที่ไม่ใช่เนโท
หลายวันหลังรัสเซียรุกรานยูเครน (24–25 กุมภาพันธ์ ค.ศ. 2022) ทาง Novus poll สรุปผลโพลว่า 41% เห็นชอบในการเป็นสมาชิกเนโท ส่วน 35% คัดค้าน ผลโพลแรกที่ผู้ให้ความเห็นส่วนใหญ่ (51%) สนับสนุนการเป็นสมาชิกเนโทปรากฏขึ้นในวันที่ 4 มีนาคม ค.ศ. 2022 และจำนวนผู้สนับสนุนเพิ่มขึ้นอย่างมากนับแต่นั้นมา
<templatestyles src="template:row hover highlight/styles.css"/>